<classify> TUME ya Vyuo Vikuu Tanzania TCU imeendelea kuchukua hatua kwa vyuo vya elimu ya juu nchini, ambavyo vimegundulika kuwa na upungufu wanaoathiri utoaji wa elimu bora, baada ya kutangaza kukifutia usajili kituo kimoja cha chuo kikuu na kusitisha udahili wa wanafunzi wapya katika baadhi ya vyuo hivyo.TCU imeendelea kusitisha udahili wa wanafunzi wapya kwa ngazi zote za masomo katika vyuo vikuu viwili na kufanya jumla ya vyuo vikuu vilivyositishiwa udahili kwa mwaka wa masomo 20182019 kufikia 12.Kutokana na ukaguzi wake uliofanyika, TCU imekifutia usajili kituo cha mjini Moshi cha Chuo Kikuu Kishiriki cha Kumbukumbu ya Stefano Moshi SMMUCo na kuamuru wanafunzi wote wanaoendelea na masomo katika kituo hicho, kuhamishiwa katika kampasi Kuu ya chuo hicho iliyopo Masoka, Moshi.Pia kimezuia udahili wa wanafunzi wapya na kuamuru kuhamishwa wanafunzi wa shahada ya kwanza, wanaoendelea na masomo katika jumla ya programu tisa katika vyuo vikuu vinne.Akizungumzia na waandishi wa habari jana jijini Dar es Salaam, Katibu Mtendaji wa TCU, Profesa Charles Kihampa alisema hatua zilizofikiwa ni za kitaalamu na zisichukuliwe kisiasa ili kulinda ubora wa wa elimu sambamba na kuwasaidia wahitimu.Mwaka 2016, TCU ilifanya ukaguzi maalumu wa kuhakiki ubora katika yuo vya elimu ya juu nchini na baadhi ya vyuo vilivyogundulika kuwa na mapungufu, tume iliendelea kuvishauri na kuvielekeza kurekebisha mapungufu hayo kwa nyakati tofauti, alisema Profesa Kihampa.Alisema tume hiyo pia imeendelea kufanya kaguzi za kawaida na za kushtukiza katika baadhi ya vyuo vikuu, kwa mujibu wa sheria na taratibu zilizopo ili kujiridhisha, kama maelekezo yametekelezwa na mapungufu yaliyobainishwa yamerekebishwa.Alisema kutokana na changamoto za ubora, zilizobainishwa katika ukaguzi walioufanya na kwa kuzingatia umuhimu wa kuwa na wahitimu wenye kukidhi viwango bora vya elimu kitaifa na kimataifa kwa manufaa yao binafsi, jamii zao na Taifa kwa ujumla, tume hiyo ilikaa kikao chake cha 84 Oktoba 25, 2018 na kikao maalumu cha 85 kilichofanyika Novemba 7, mwaka huu na kufanya maamuzi hayo.Profesa Kihampa alisema kutokana na kikao hicho, tume hiyo imezuia udahili wa wanafunzi wapya na kuamuru kuhamishwa mara moja wanafunzi wa shahada ya kwanza wanaoendelea kwa mwaka 20182019 katika jumla ya programu tisa za shahada ya kwanza kutoka vyuo vikuu vinne.Alisema wanafunzi wa programu wanaotakiwa kuhamishwa ni wanafunzi wote wanatoka katika Chuo Kikuu cha Kimataifa cha Tiba na Teknolojia IMTU, Dar es Salam, wanaosoma programu za Shahada ya Kwanza ya Tiba na Upasuaji MBBS na Shahada ya Kwanza ya Sayansi ya Uuguzi BS.N..Wanafunzi wengine ni wale wote wanaosoma programu ya udaktari wa binadamu wa Chuo Kikuu Kishiriki cha Askofu Mkuu James AJUCo, Songea mkoani Ruvuma na wanafunzi wote wanaosoma SMMUCo, Moshi katika Shahada ya Kwanza ya Mawasiliano kwa Umma na Shahada ya Kwanza ya Utawala na Usimamizi wa Umma.Wengine ni wanaosoma katika Chuo Kikuu cha Kumbukumbu ya Sebastian Kolowa SEKOMU, Lushoto Tanga wanaosoma Shahada ya Kwanza ya Elimu ya Sanaa kwa watu wenye mahitaji maalumu, Shahada ya Kwanza ya Elimu ya Sayansi kwa watu wenye mahitaji maalumu, Shahada ya Kwanza ya Elimu ya Sayansi na Shahada ya Kwanza ya Sheria.Aidha, Profesa Kihampa alisema tume imeridhia ombi la SMMUCo, Moshi kuhamisha wanafunzi wa programu za cheti cha mafunzo ya utalii, stashahada ya mawasiliano ya umma na cheti cha mawasiliano ya umma.Alisema wamesitisha udahili wa wanafunzi wapya kwa ngazi zote za masomo katika vyuo vikuu ikiwemo Chuo Kikuu Kishiriki cha Afya na Sayansi Shirikishi cha Mtakatifu Fransisko SFUCHAS Ifakara, Morogoro na Chuo Kikuu Kishiriki cha Askofu Mkuu Mihayo Tabora AMUCTA, na kufanya vyuo vilivyositishwa kufanya udahili kufikia 12.Vyuo hivi vitaendelea kuwa chini ya uangalizi maalumu wa tume na vitaendelea kutoa mafunzo kwa wanafunzi wengine wanaoendelea na masomo lakini haviruhusiwi kudahili wanafunzi wapya kwa ngazi zote za masomo kuanzia astashahada hadi shahada ya uzamivu kwenye programu zote za masomo mpaka hapo itakapoamriwa vinginevyo, alisema mtendaji huyo wa TCU.Alisema wanafunzi waliohitimu masomo kwa mwaka 20172018, watatunukiwa tuzo zao katika vyuo walivyosoma. Profesa Kihampa alivitaka vyuo vikuu vyote vilivyotajwa, kuzingatia na kutekeleza maelekezo hayo mara moja na vile vinavyotakiwa kuhamisha wanafunzi, kuhakikisha vinafuata taratibu za uhamisho na kukamilisha uhamisho wa wanafunzi ndani ya wiki mbili kuanzia Novemba 7, mwaka huu.TCU pia iliviagiza vyuo vikuu ambavyo wanafunzi wao wanatakiwa kuhama, kuwasiliana haraka na vyuo wanavyotakiwa kuhamia na kuwasilisha taarifa zote za wanafunzi kwa vyuo wanavyohamia.Tume inaviagiza vyuo vyote vilivyoelekezwa kuhamisha wanafunzi, kuwaarifu mara moja wanafunzi wote kuhusu vyuo wanavyotakiwa kuhamia kama walivyoelekezwa... Tume haitasita kuchukua hatua stahiki kwa chuo chochote ambacho kitakiuka sheria na miongozo ya uthibiti ubora kwa kisingizio cha aina yoyote, alisema.  <topic>: kitaifa 